[{"text_idx": "#000001", "text": "Mae cylchgrawn Golwg yn dathlu 30 mlynedd mewn print ar 6 Medi."}, {"text_idx": "#000002", "text": "Un sydd wedi bod yno o'r cychwyn cyntaf, mewn amryw i swydd, ydy'r sylfaenydd Dylan Iorwerth."}, {"text_idx": "#000003", "text": "Mae llawer wedi newid am y cylchgrawn yn y cyfnod hwnnw, o ran cynnwys ac edrychiad. Ond mae'r pris gwerthu wedi aros yn gymharol isel."}, {"text_idx": "#000005", "text": "Disgrifiad o\u2019r llun, Geraint Thomas (Awst 2018) a Ryan Giggs (Mai 1994) - rhai o se\u0302r chwaraeon amlycaf Cymru ar gloriau Golwg"}, {"text_idx": "#000006", "text": "\"'Da ni ddim yn meddwl ddylia ni gosbi neb am eu ffyddlondeb,\" meddai Dylan Iorweth - teitl ei swydd bresennol: golygydd gyfarwyddwr cwmni Golwg."}, {"text_idx": "#000007", "text": "\"Rhan o'r nod drwy'r amser ydy cyrraedd darllenwyr a ti ddim isio'r pris fod yn rhwystr i hynny."}, {"text_idx": "#000008", "text": "\"Ma' pris [printio ar bapur] yn codi'n gyson, dyna ydy'r un peth sy'n effeithio ar y pris gwerthu. Ond y newid mawr oedd y chwalfa economaidd yn 2008."}, {"text_idx": "#000009", "text": "\"Mae'r economi yng Nghymru yn dibynnu'n ofnadwy ar arian cyhoeddus - nid dim ond cynghora' ond cwmni\u0308a' hefyd yn y pen draw - a'r munud mae 'na wasgfa, mae hynny'n effeithio ar hysbysebion ac ati."}, {"text_idx": "#000011", "text": "Disgrifiad o\u2019r llun, Y clawr cyntaf erioed ym mis Medi 1988"}, {"text_idx": "#000013", "text": "\"'Da ni'n gweld gwerth mewn cylchgrawn print,\" meddai'n bendant."}, {"text_idx": "#000015", "text": "\"Ond dwi'n credu y bydd 'na wastad bobl fydd isio y math o stwff ti'n gallu ei gael mewn cylchgrawn print ac isio ei ddarllan o yn y ffurf yna."}, {"text_idx": "#000016", "text": "\"Dydy e-lyfrau, er enghraifft, ddim wedi llwyddo fel oeddan nhw'n ddisgwyl. Os ti'n edrych ar hanes gwahanol ddulliau o gyfathrebu, mae gan bopeth ei le a dwi'n bendant y bydd 'na le i gylchgrawn fel Golwg yn y dyfodol."}, {"text_idx": "#000017", "text": "\"Fyswn i'n licio meddwl y bydd [gwefan] golwg360 yn datblygu lot yn y dyfodol ond fydd hynny ddim ar draul y cylchgrawn."}, {"text_idx": "#000018", "text": "\"Ar hyn o bryd, 'da ni'n sicr yn gweld bod y ddau beth yn gweithio'n dda efo'i gilydd.\""}, {"text_idx": "#000019", "text": "Disgrifiad o\u2019r llun, Dylan Iorwerth, y newyddiadurwr ifanc, yn 1986 - dwy flynedd cyn sefydlu cylchgrawn Golwg"}, {"text_idx": "#000020", "text": "Mae 'na sawl newyddiadurwr ifanc wedi cael eu haddysg gynnar yn swyddfeydd Golwg ar hyd y blynyddoedd."}, {"text_idx": "#000022", "text": "\"'Da ni'n falch o weld pobl yn datblygu a bod ni wedi gallu cyfrannu at ddechrau gyrfa ond mae o'n rhwystredig pan ti'n meddwl: 'reit, ma' gen i newyddiadurwr da yn fan hyn' ond maen nhw'n symud i rywle arall."}, {"text_idx": "#000024", "text": "\"Fysa ni'n licio cynnig mwy o gyfleoedd wrth gwrs ond dwi'n falch hefyd bod ni'n llwyddo i ddechrau pobl mewn newyddiaduraeth brint achos dwi'n meddwl bod 'na werth mawr i newyddiaduraeth brint a'r sgiliau mae rhywun yn eu meithrin."}, {"text_idx": "#000025", "text": "\"Mae'n rhy hawdd dyddia' yma i dderbyn [straeon] sy'n dod i fewn heb orfod chwilio amdano fo a dwi'n meddwl mai dyna ydy'r peth ti'n gorfod g'neud efo cwmni cymharol fach, i 'neud stwff gwreiddiol sy'n wahanol i bawb arall.\""}, {"text_idx": "#000026", "text": "Adroddiad yn argymell i'r Cynulliad gyflogi newyddiadurwyrBwriad lansio platfform newydd ar gyfer e-lyfrau Cymraeg"}, {"text_idx": "#000027", "text": "Sefydlodd Dylan Iorwerth y cwmni - sy'n gyfangwbl ddi-elw - yn Llanbedr Pont Steffan. Roedd hyn yn rhannol, meddai, o achos amgylchiadau personol (roedd wedi symud yno i fyw), ond roedd yna fwriad i'r penderfyniad hefyd."}, {"text_idx": "#000028", "text": "\"Roedd lot o bethau yn mynd i Gaerdydd a Chaernarfon ac mi oedd 'na beryg bod ardaloedd yn y gorllewin yn cael eu hanghofio."}, {"text_idx": "#000030", "text": "Cyn sefydlu Golwg, roedd Dylan Iorwerth wedi mynd ati i lansio Sulyn ar ddechrau'r 80au - papur newydd wythnosol yn ardal Gwynedd."}, {"text_idx": "#000032", "text": "\"Mae 'na lai a llai o gyfryngau newyddiadurol, yn enwedig rhai proffesiynol, drwy gyfrwng y Gymraeg,\" meddai."}, {"text_idx": "#000033", "text": "\"Mae pethau fel yr Herald Cymraeg wedi mynd, y Cymro wedi troi i fod yn rhyw fath o gylchgrawn misol. Hyd y gwela' i ni ydy'r unig gorff proffesiynol cenedlaethol Cymraeg - oni bai am y BBC - sy'n weithredol.\""}, {"text_idx": "#000034", "text": "Ar gefn llwyddiant Golwg, cafodd cylchgronau eraill eu sefydlu yn y 90au dan ymbare\u0301l cwmni Golwg - Wcw a'i Ffrindiau, misolyn i blant a Lingo Newydd, i ddysgwyr."}, {"text_idx": "#000035", "text": "Ac, wrth gwrs, daeth gwefan newyddion golwg360 i fodolaeth yn 2009."}, {"text_idx": "#000037", "text": "\"Fyswn i wedi licio gweld lot mwy o bobl ifanc yn rhoi cynnig ar r'wbath newydd.\""}, {"text_idx": "#000038", "text": "Felly beth nesa' i Golwg?"}, {"text_idx": "#000039", "text": "\"O ran y cylchgrawn dwi'm yn gweld newidiada' anferth yn y tymor byr,\" meddai."}, {"text_idx": "#000040", "text": "\"Be' fydd yn gorfod datblygu ydy'r berthynas rhwng y cylchgrawn a golwg360, a gweld sut allwn ni 'neud i'r ddau beth elwa ac atgyfnerthu ei gilydd heb fynd a\u0302 tir ei gilydd."}, {"text_idx": "#000041", "text": "\"Cenhadaeth y cwmni ydy datblygu pethau newydd ym maes newyddiaduraeth yn y Gymraeg ac yn amlwg 'da ni isio chwilio am gyfleoedd i 'neud hynny, er y bydd arian masnachol yn anodd i gyhoeddiadau print - ond 'da ni'n dal i anelu at ddatblygu.\""}, {"text_idx": "#000043", "text": "Creu bocsys cofio Cymraeg ar o\u0302l colli baban"}, {"text_idx": "#000045", "text": "Gweinidog iechyd yn wynebu pleidlais o ddiffyg hyder"}, {"text_idx": "#000048", "text": "5 cornel o Gymru ar ochr arall y ffin"}, {"text_idx": "#000049", "text": "Carchar yn 'agoriad llygad i anghyfiawnder'"}, {"text_idx": "#000052", "text": "Cwis: Cysylltiadau Cymru a Ffrainc"}, {"text_idx": "#000053", "text": "Fideo: Rhyddhau hanner miliwn o glipiau archif"}, {"text_idx": "#000054", "text": "Pum munud gyda'r actores Nia Gandhi"}]